दिल्ली के उपमुख्यमंत्री मनीष सिसोदिया व राज्यसभा सांसद संजय सिंह पर मुकदमा दर्ज
आगरा में रविवार को तिरंगा संकल्प यात्रा निकालने पर दिल्ली के उपमुख्यमंत्री और आम आदमी पार्टी (आप) के वरिष्ठ नेता मनीष सिसौदिया और राज्यसभा सांसद संजय सिंह पर सोमवार को कोविड प्रोटोकॉल के उल्लंघन और अधिक भीड़ जुटाने के आरोप में मुकदमा दर्ज किया गया।
आगरा (उप्र): आगरा में रविवार को तिरंगा संकल्प यात्रा निकालने पर दिल्ली के उपमुख्यमंत्री और आम आदमी पार्टी (आप) के वरिष्ठ नेता मनीष सिसौदिया और राज्यसभा सांसद संजय सिंह पर सोमवार को कोविड प्रोटोकॉल के उल्लंघन और अधिक भीड़ जुटाने के आरोप में मुकदमा दर्ज किया गया। इस संबंध में थाना लोहामंडी एसएसआई इतुल चौधरी ने बताया कि सोमवार को दर्ज मुकदमे में 17 नामजद और 450 अज्ञात आरोपी हैं। उल्लेखनीय है कि आम आदमी पार्टी (आप) ने बीते रविवार को यहां तिरंगा संकल्प यात्रा निकाली थी। इसे पहले जीआईसी मैदान से बिजलीघर तक निकाला जाना था लेकिन इसके लिए प्रशासन ने अनुमति नहीं दी थी। बाद में मार्ग बदलने पर अनुमति दी गई थी। तब यात्रा जीआईसी मैदान से शुरू होकर शहीद स्मारक तक गई थी। इस यात्रा में सिसौदिया, संजय सिंह भी शामिल हुए थे। सिसौदिया ने यात्रा को रवाना किया था। आगरा में इन दिनों धारा 144 लागू है।पुलिस ने तिरंगा यात्रा निकाले जाने पर सोमवार को सिसौदिया, संजय सिंह, बनै सिंह पहलवान, कपिल वाजपेई, अनमोल बंसल समेत आप के 17 पदाधिकारियों पर मुकदमा दर्ज किया है। इसमें 450 अज्ञात आरोपी भी हैं। यह मुकदमा थाना लोहामंडी में दर्ज किया गया है। इस संबंध में थाना लोहामंडी एसएसआई इतुल चौधरी ने बताया कि कोविड प्रोटोकॉल के उल्लंघन और अधिक भीड़ जुटाने के आरोप में यह मुकदमा दर्ज किया गया है।